b'\n_START_ARTICLE_\nSellaista ei tapahdu\n_START_PARAGRAPH_\nSellaista ei tapahdu (julkaistu my\xc3\xb6s nimell\xc3\xa4 Unohduksen py\xc3\xb6rre) on Mika Waltarin vuonna 1939 kirjoittama pienoisromaani. Sen tunnelma on unenomainen ja synkk\xc3\xa4, ja maailmansodan uhka on vahvasti l\xc3\xa4sn\xc3\xa4. Kulttuuritoimittaja Hannu Marttila on verrannut tarinan tunnelmaa Hitchcockin elokuvaan Nainen katoaa._NEWLINE_Waltari tarjosi pienoisromaania kustantajalle vuonna 1939 kokoelmassa, jossa olivat lis\xc3\xa4ksi Ei koskaan huomisp\xc3\xa4iv\xc3\xa4\xc3\xa4, Fine van Brooklyn ja Jokin ihmisess\xc3\xa4, mutta WSOY hylk\xc3\xa4si kokoelman, koska tekstit olivat "ep\xc3\xa4miellytt\xc3\xa4vi\xc3\xa4 ja sairaalloisia". Pienoisromaani ilmestyikin ensiksi vuonna 1944 nimell\xc3\xa4 Unohduksen py\xc3\xb6rre pienen Fennia-kustantamon julkaisemana, ja WSOY julkaisi sen nimell\xc3\xa4 Sellaista ei tapahdu lopulta vasta kokoelmassa Koiranheisipuu vuonna 1961. Matti Kassila suunnitteli pienoisromaanista elokuvaa yhteistuotantona unkarilaisten kanssa, ja hankkeesta ehdittiin jo tiedottaa Waltarin 70-vuotisp\xc3\xa4ivien aikaan 1978, mutta se ei kuitenkaan toteutunut._NEWLINE_\'Sellaista ei tapahdu on k\xc3\xa4\xc3\xa4nnetty nelj\xc3\xa4lle kielelle: espanjaksi (Estas cosas no suceden), unkariksi (Ez meg sem t\xc5\x91rt\xc3\xa9nhet), viroksi (Midagi sellist ei juhtu) ja ukrainaksi (\xd0\xa2\xd0\xb0\xd0\xba\xd0\xbe\xd0\xb3\xd0\xbe \xd0\xbd\xd0\xb5 \xd0\xb1\xd1\x83\xd0\xb2\xd0\xb0\xd1\x94, julkaistu 2017).\n_START_SECTION_\nJuoni\n_START_PARAGRAPH_\nP\xc3\xa4\xc3\xa4henkil\xc3\xb6 on nimett\xc3\xb6m\xc3\xa4ksi j\xc3\xa4\xc3\xa4v\xc3\xa4, suomalainen liikemies. H\xc3\xa4n on naimisissa, mutta avioliitto on v\xc3\xa4lj\xc3\xa4htynyt ja parin yhteinen lapsi on kuollut. Tarina alkaa maaliskuussa 1939, kun mies l\xc3\xa4htee lent\xc3\xa4en liikematkalle Ateenaan. Matka on ep\xc3\xa4varma, ja koneenvaihdot viiv\xc3\xa4styv\xc3\xa4t sodanuhan takia. Lopulta jatkolennolla on vain kaksi matkustajaa: liikemiehen lis\xc3\xa4ksi nainen, entinen laulajatar, joka on matkalla Egyptiin. Matkalla nousee myrsky, kone tekee pakkolaskun vuorille, ja vain mies ja nainen selviytyv\xc3\xa4t hengiss\xc3\xa4. Maan nime\xc3\xa4 ei kerrota, mutta se on ilmeisesti jossain Balkanilla. Pian ilmenee, ett\xc3\xa4 siell\xc3\xa4 k\xc3\xa4yd\xc3\xa4\xc3\xa4n sis\xc3\xa4llissotaa. Mies ja nainen kulkeutuvat lopulta isompaan kaupunkiin, jossa he liittyv\xc3\xa4t outoon sirkusseurueeseen. Tarinan lopussa he l\xc3\xa4htev\xc3\xa4t seurueen mukana purjehtimaan suurta jokea alas. Loppu j\xc3\xa4\xc3\xa4 avoimeksi. Kertomuksen voi ymm\xc3\xa4rt\xc3\xa4\xc3\xa4 my\xc3\xb6s niin, ett\xc3\xa4 p\xc3\xa4\xc3\xa4henkil\xc3\xb6t ovat kuolleet onnettomuudessa ja ovat matkalla helvettiin._NEWLINE_Markku Envallin mukaan lentokoneen laskeutumispaikkana olisi Karpato-Ukraina (Taka-Karpatian alue), mutta h\xc3\xa4n toteaa toisaalta, ett\xc3\xa4 p\xc3\xa4\xc3\xa4ttely asiassa on ep\xc3\xa4varmaa ja lis\xc3\xa4ksi teoksen luonteen vastaista.'